Jegyzőkönyv

**Készült**: Őcsény Község Önkormányzata Képviselő-testületének 2017.január 05-én 18 00órakor a Községháza tanácskozó termében tartott testületi üléséről.

# Jelen vannak:

Fülöp János polgármester

Kozma Zoltánné alpolgármester

Csapai János képviselő

Fazekas Zsuzsanna képviselő

Kalányos János képviselő

Kötelesné Hamrik Lilla képviselő

Scultéty Erzsébet képviselő

# Tanácskozási joggal:

Dr. Herczig Hajnalka jegyző

**Fülöp János polgármester:** Jó estét kívánok, boldog Új Évet kívánok mindenkinek. Sok szeretettel köszöntöm a jegyző Asszonyt, az alpolgármester Asszonyt, a Hivatal munkatársát, és a Képviselő-testület tagjait. Megállapítom, hogy a képviselő-testület határozatképes,7 fő jelen van. Jegyzőkönyv hitelesítőnek felkérem Kozma Zoltánné képviselő asszonyt, jegyzőkönyvvezetőnek Lovasné Bergmann Magdolnát, a Hivatal munkatársát. Aki ezzel egyetért, kérem, kézfelemeléssel jelezze.

**A Képviselő-testület 7 igen szavazattal, egyhangúlag az alábbi határozatot hozza:**

**1/2017.(I. 5.) Kt számú határozat**

Őcsény Község Önkormányzatának Képviselő-testülete jegyzőkönyv-hitelestőnek Kozma Zoltánné képviselőt kéri fel.

**Fülöp János polgármester:** Ismertetném a Napirendi pontokat.

# N A P I R E N D

1. **Döntés pályázat kiírásáról felnőtt háziorvosi munkakör betöltésére**

Előadó: Fülöp János polgármester

1. **Döntés az Őcsényi Református Egyházközség kérelméről**

Előadó: Fülöp János polgármester

1. **Döntés az Őcsény Községért Közalapítvány anyagi támogatásának jóváhagyásáról**

Előadó: Fülöp János polgármester

1. **Egyebek**

**Fülöp János polgármester:** Kérném, hogy aki elfogadja a napirendek tárgyalását, az kézfelemeléssel jelezze.

**A Képviselő-testület 7 igen szavazattal, egyhangúlag elfogadja a napirendi pontok tárgyalását.**

1. **Napirend**

**Döntés pályázat kiírásáról felnőtt háziorvosi munkakör betöltésére**

**Fülöp János polgármester:** BeszéltemBenedek doktornővel, aki elmondta, hogy bejött az, amit tervezett ezért nem szeretne háziorvosként Őcsényben maradni. Úgy gondolom, helyettesítéssel nem tudjuk megoldani a hiányát. Mindenképen kell keresnünk egy olyan személyt, aki el tudná látni a községben a háziorvosi feladatokat, mert itt kb. 1800 kártya van. Ennek a finanszírozása nem kevés. A leendő háziorvosnak a praxist nem kell megvennie, viszont ennek van egy engedélyezési eljárása. Két lehetőségünk van, vagy pályázatot írunk ki, ez esetben az orvos működhet vállalkozóként vagy közalkalmazotti jogviszonyban. Vagy abban az esetben nem kell kiírni pályázatot, ha mi találunk olyan személyt, akivel meg tudunk egyezni, akkor erről kell egy testületi határozat. Véleményem szerint, találunk olyan alkalmas személyt, aki megfelel az elvárásainknak. Ha ez megvan, akkor el kell indítani az ÁNTSZ- nél az eljárást. Úgy tudom, dr. Gondi Klárát érdekelné az állás, illetve a korábbi pályázók közül szeretnénk, megkeresi dr. Régi Lajost. Ha viszont a testületnek van más javaslata azt is szívesen fogadom. Nem ragaszkodunk ehhez a két személyhez.

**Kozma Zoltánné alpolgármester:** dr. Régi Lajos milyen orvos? Mennyi idős?

**Kötelesné Hamrik Lilla Képviselő:** Aneszteziológus a szekszárdi Balassa János kórházban.

**Fülöp János polgármester:** 1992-ben végzett Pécsen. 1996-ban aneszteziológus és intenzív terápiás vizsgát tett. Dolgozott Keszthelyen, Bonyhádon, Szekszárdon, Dombóváron is. 53 éves.

**dr. Herczig Hajnalka jegyző:** Célszerű lenne mind a két orvost megkeresni.

**Fülöp János polgármester:** Benedek doktornő a rendelőbe bútorokat készíttetett, amiket ellenértékéért átadna az új háziorvosnak.

**Kötelesné Hamrik Lilla Képviselő:** A Régi Lajos azért lenne jó, mivel a kórházban dolgozik, tudja hová kell küldenie a betegeket a kórházon belül.

**Kalányos János képviselő:** Szerintem mindkettőt hallgassuk meg.

**Fülöp János polgármester:** Akkor javaslom, hogy mind a két orvost keressük meg és beszéljünk velük, hogy érdekli-e őket az állás. Ha vállalják, akkor nem kell pályáztatni, ha nem vállalja egyik sem, akkor meg kell pályáztatnunk a felnőtt háziorvosi állást.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**2/2017. (I.5.) Kt számú határozat**

1.) Őcsény Község Önkormányzatának Képviselő-testülete Dr. Benedek Nikolett bejelentését tudomásul veszi.

2.) Őcsény Község Önkormányzata az előterjesztés 2. számú melléklete szerinti tartalommal pályázatot ír ki az őcsényi felnőtt háziorvosi munkakör betöltésére.

Felelős: Fülöp János polgármester

Határidő: azonnal

Határozatról értesül: Dr. Benedek Nikolett

 Irattár

1. **Napirend**

**Döntés az Őcsényi Református Egyházközség kérelméről**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve).

**Kötelesné Hamrik Lilla képviselő:** Valóban az épületben 17°C van, ami a gyerekeknek nem jó.

**Fülöp János polgármester:** A lelkész Úrék Karaszi Istvánnal megnézették a fűtést és Zsidó Györgytől kértek árajánlatot.

**Kötelesné Hamrik Lilla képviselő:** Nézessük meg mással is. Ha nem muszáj, ne fizessünk ki 300 ezer forintot.

**Csapai János képviselő.** Ha meg kell csináltatni, akkor csináltassa meg az önkormányzat, mert az önkormányzaté az épület.

**Kozma Zoltánné alpolgármester:** Én is ezt tudom támogatni. A Karaszi ezt vállalkozásban csinálja? Mert ha nem tud számlát adni, akkor nincs miről beszélni.

**Fülöp János polgármester:** Megkeresem ésbeszélek a Zsidó úrral, mert ismerem és már sok helyen dolgozott. Mondja meg, hogy mit kell csinálni, csak radiátort kell-e pótolni vagy más megoldás is lehetséges. Ha csak pótlással oldható meg a megfelelő hőfok, akkor cserélnénk csak ki a radiátorokat Akkor az önkormányzat csináltatná meg, és elszámolnia is nekünk kell.

**Csapai János képviselő:** Ott nincsenek akkora helyiségek, hogy egy helyiségben több radiátor kellene és nincs nagy belmagasság sem.

**Kötelesné Hamrik Lilla képviselő:** Ha olcsóbban is megúszhatjuk, akkor ne cseréljünk radiátort. Ha viszont cserélni kell, akkor az önkormányzat csináltassa meg.

**Kozma Zoltánné alpolgármester:** Nem lehetne a Bordás Gáborral megcsináltatni?

**Kötelesné Hamrik Lilla képviselő:** Nem, mert nem vállalkozó

**Fülöp János polgármester**: Ha csak légteleníteni kell, akkor megnézheti a Bordás Gábor is.

**Kozma Zoltánné alpolgármester:** Legelőször akkor légtelenítsék le és töltsék fel a rendszert. Ha meg kell csináltatni, akkor az önkormányzat csináltassa meg, és ne az egyházat támogassuk. Az önkormányzat feladata, hogy az épület karbantartását ellássa.

**Csapai János képviselő:** Azt szeretném kérdezni, hogy a korábban kapott 315 ezer forintot mire költötte el az egyház, el tudnak-e vele számolni. Látni szeretném a számlákat. Illetve a konyhán lévő tartozásukat rendezték-e?

**Fülöp János polgármester:** Igen, a konyhánál lévő tartozásukat kiegyenlítették. Februártól már tudnak normatívát igényelni és abból már tudnak normálisan működni.

**Fülöp János polgármester:** Javaslom, az alábbi határozati javaslat elfogadását. Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**3/2017. (I.5.) Kt számú határozat**

1.) Őcsény Község Önkormányzatának Képviselő-testülete az Őcsényi Református Egyházközség kérelmét nem támogatja.

2.) Őcsény Község Önkormányzata Képviselő-testülete felkéri a polgármestert, hogy az Őcsény, Bocskai u. 4. szám alatti ingatlan fűtésrendszerét nézesse át. Amennyiben a megkeresett szakember azt javasolja, az önkormányzat végeztesse el a fűtéskorszerűsítést.

Felelős: Fülöp János polgármester

Határidő: 2017. január 31.

Határozatról értesül: Őcsényi Református Egyházközség

 Irattár

1. **Napirend**

**Döntés az Őcsény Községért Közalapítvány anyagi támogatásának jóváhagyásáról**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve).

**Kozma Zoltánné alpolgármester:** Annyi javaslatom lenne, hogy idén kellene adni nekik valamilyen támogatást, valamilyen célra, mert így érdemi munkát nem tudnak végezni.

**Fülöp János polgármester:** Ha találunk valamilyen célt nekik, csak akkor tudunk adni támogatást. Majd beszélek a pályázatírónkkal, ha lenne olyan pályázat, ami megvalósítható, és ha nyerne a pályázat, akkor lehet adni. Azért lett alapítva a Közalapítvány, hogy amit nem lehetett önkormányzati szinten megoldani azt vittük be oda. A civil szervezetek támogatásának odaítélésénél visszatérünk a közalapítványra is. Ha találunk neki olyan célt, akkor adhatunk nekik támogatást.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**4/2017. (I.5.) Kt számú határozat**

Őcsény Község Önkormányzatának Képviselő-testülete az Őcsény Községért Közalapítvány részére 25.000,- Ft támogatás átutalását jóváhagyja.

Felelős: Fülöp János polgármester

Határidő: azonnal

Határozatról értesül: Őcsény Községért Közalapítvány

 Irattár

1. **Egyebek**

**1. Döntés a Mítosz Bt. megbízásáról útépítési engedélyezési terv elkészítése céljából**

**Fülöp János polgármester:** Mint tudjátok, Gábor majornál látogatóközpontot szeretnénk építeni, ha megvalósul a világörökségi helyszín. Ahhoz, hogy az érdeklődők ki tudjanak oda jutni, utat kell építenünk. Erre van lehetőség a VP-s pályázatban. Betonút nagyon sokba kerülne kb. 1 km több mint 30 millió forintba. Ezért zúzottköves útban gondolkodunk.

**Csapai János képviselő:** Megvan az út? Kell kisajátítani területet is?

**Kozma Zoltánné alpolgármester:** Igen az út megvan.

**Fülöp János polgármester:** Nem kell területet kisajátítani.Mivel ezek az utak a világörökségi helyszín miatt védettek, ezért a Forster Központtal is egyeztetnünk kell és engedélyt kell kérni az út megépítésére. Itt a VP-s pályázat esetében 25% önerő szükséges. Ez az út kb. 50-60- millió forintba kerülne. Tehát itt kellene nekünk 15 millió forint önerőt biztosítanunk. A tervezés 1 millió forintba kerülne, ami ha nyer a pályázat elszámolható. Azt gondolom, hogy van esélye a pályázatunknak arra, hogy nyerjen. Azt kell eldöntenünk, hogy költsön-e a falu erre. Ha meglesz a látogatóközpont, akkor az útra mindenképen szükségünk lesz. A Világörökségi címről 2018- első félévének végén lesz döntés az UNESCO részéről.

**Kötelesné Hamrik Lilla képviselő:** Én szeretném kérni, mielőtt bárki döntene, azt ne felejtsük el, hogy idén a műfüves pálya nyertes pályázathoz is biztosítanunk kell az önerőt.

**Fülöp János polgármester:** Annak az önereje 9 millió forint. Erre a pályázatra viszont csak az év második felében kellene költenünk.

**Kozma Zoltánné alpolgármester:** Az is fontos, hogy milyen minőségű út fog elkészülni.

**Csapai János képviselő:** Akkor ha az utat csináltatjuk, egyúttal a vizet és a szennyvizet is meg kell csináltatni. Azt miből fizetjük ki?

**Fülöp János polgármester:** Nem a csővezeték a drága, hanem a földmunka. Ha az utat csinálják, akkor ezt is meg lehetne csinálni, az útépítéssel egyidejűleg kiássák az árkot. A földmunka a költség 80%-át teszi ki.

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**5/2017. (I.5.) Kt számú határozat**

Őcsény Község Önkormányzatának Képviselő – testülete a VP6-7.2.1-7.4.1.2-16 kódszámú, a külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése elnevezésű pályázat benyújtásához szükséges tervek elkészítésével a Mítosz Bt-t bízza meg. A megbízási díj mértéke: 990.000,- Ft.

Egyidejűleg felhatalmazza a polgármestert a Mítosz Bt-vel kötendő szerződés aláírására.

Felelős: Fülöp János polgármester

Határidő: 2017. január 15.

Határozatról értesül: Mítosz

 Irattár

1. **Döntés a „Szekszárd és várostérsége foglalkoztatási paktum” együttműködési megállapodás jóváhagyásáról**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve).

**Fülöp János polgármester:** Ismerteti a határozati javaslatot (a határozati javaslat a jegyzőkönyvhöz mellékelve). Aki ezzel egyetért, kérem, kézfelemeléssel jelezze.

**A képviselő-testület 7 igen szavazattal, egyhangúlag az alábbi határozatot hozza:**

**6/2017. (I.5.) Kt számú határozat**

Őcsény Község Önkormányzatának Képviselő-testülete a"Szekszárd és várostérsége foglalkoztatási paktum" együttműködési megállapodás aláírását jóváhagyja.

Felelős: Fülöp János polgármester

Határidő: azonnal

Határozatról értesül: Szekszárd Megyei Jogú Város

 Irattár

**Fülöp János polgármester:** Kérdése, észrevétele valakinek, ha nincs akkor a testületi ülést 18:58 órakor bezárom.

kmf.

Fülöp János dr. Herczig Hajnalka

polgármester jegyző

Jegyzőkönyv hitelesítő:

 Kozma Zoltánné

 képviselő